Cuor d'Oro

Cuor d'Oro a l'era n'arvista d'anspirassion catòlica an lenga italian-a, për masnà.
A l'ha anandià soe publicassion ai 15 ëd mars dël 1922.
A surtìa minca doe sman-e; a costava na lira al nùmer (20 lire l'ann an abonament).
L'editor a l'era Alberto Giani, con sede an contrà Cavour 12 a Turin.
Ij diretor, òm e fomna, a j'ero Onorato Castellino e Francesca Fiorentina.

Ël prim nùmer a contnìa na conta ëd Quasimodo (I tre Pierrots), un-a ëd Giovanni Bertinetti (Il ragazzo dalla mano ladra), la prima pontà dël romanz I selvaggi di Jesso ëd Giovanni Drovetti e fiamenghe ilustrassion a color d'Attilio Mussino.

Minca nùmer a l'era ëd 24 pàgine, con test ans doe colòne e, dzortut a l'ancamin, vàire dissègn e vignëtte a color.
Antra ij prinsipaj colaborador a l'arvista a-i j'ero Bertinetti (ël pì costant), Drovetti, Luigi Gramegna, Carlo Dadone, Saverio Fino, Luigi di San Giusto, Silvio Zoppi, Renzo Pezzani, Carlo Merlini, Angiolo Silvio Novaro, Rina Maria Pierazzi, Domenico Lanza, Nino Còsta, Lucio Ridenti, Cesare Demaria, Vittorio Emanuele Bravetta.
Pì da ràir a-i son ëstaje ëd contribussion ëd Quasimodo e ëd Carola Prosperi.
L'arvista a l'era soagnà dai dissègn dij pì amportant artista dl'época: an dzorpì che Mussino a l'han travajaje Giulio Boetto, Giulio da Milano, Massimo Quaglino, Teonesto Deabate, Carlo Bergoglio, Enrico Gianeri, Pompei, Scarpelli.

Ant ël 1924 a l'era stàit ëdcò prontà un nùmer ëd preuva dl'arvista an castilian, antitlà Corazòn de Oro.
Tutun, pian pianòt ël livel dla publicassion as bassava e a-i comparivo viaman ëd pì dë stòrie anspirà da la propaganda fassista: ël nùmer dij 15 d'avril dël 1926 a l'era tut consacrà a la Libia, la Somalia, l'Eritrea, con ij ritrat dël re, ëd Mussolini, dël Duca dj'Abruss, dël ministr a le colònie Lanza di Scalea e dij vàire goernador dle colònie.
Dël midem ann, a l'amprovista, ël giornal a l'ha chità soe publicassion.

Categorìa:Giornaj